Debita nostra recommendacione, reuerencia et salute premissis honoris spontanei continuum momentum. Reuerendissime pater, etsi paternitati vestre reuerendissime super localem distanciam nimiam debitis assurgere obsequiis et honoribus ut tantam decet paternitatem, nobis non erat aliquando concessum, plurimum tamen eidem congratulamur propter eius apud exteras naciones famam percelebrem, virtutes innumeras et erga omnes beniuolenciam eximiam, que nobis maximam estimacionem et fiduciam suggerunt et audaciam subministrant ampliorem paternitati vestre reuerendissime ea nota efficere atque significare, que communi salutj et vtilitatj conducere videantur. Sane, reverendissime pater, iam dudum intelleximus de laudabilj obseruancia mense communis omnibus personis ecclesiasticis in alma ecclesia vestra Nidrosiensi militantibus, que antecessores nostros ad similem mensam instituendam plurimum animauit et nos, postquam cathedram licet immerito ascendimus presularem, desiderantj desiderio desiderauimus huiusmodi mensam communem clericis nostris apud cathedram commorantibus instituere iuxta laudabilem ritum et consuetudinem percelebrem prefate ecclesie vestre Nidrosiensis necnon quarundam aliarum ecclesiarum prouincie Noricane. Habita igitur diutina et matura deliberacione cum venerabilj capitulo nostro desuper et illis vnanimiter consencientibus, celesti vt arbitramur auspicio, ad id tandem deuentum est, quod mensam communem iuxta laudabilem ritum ecclesie vestre, vt premissimus, superno adiutorio inuocato de nouo instituere intendimus. Et quia absque statutorum, sanctionibus et munimentis huiusmodi mensa communis non poterit debite gubernari seu messe perpetuari, nam ut in plurimum homines rectum vivendi tramitem facile deserunt, visum est nobis exonerare paternitatem vestram reverendissimam et eius venerandum collegium, quos non dubitauimus nobis et nouelle fundacioni nostre axilium et concilium in hac re prestituros, rogantes et omni qua possumus sinceritate attencius deprecantes, quatenus intuitu pietatis et nostrarum precum humilium ob respectum nobis fundamentalia, statuta, iura, consuetudines et, si qua sunt, alia modum illum viuendj concernentia, eciam si ordinarius loci, quicumque pro parte fuerit, sit astrictus mensam illam visitare et cum quot et quibus comparare, debeat, quantumve pro suis et suorum sequacium expensis daturus est, per latoremprecencium Paulum Nicolaj, clientulum nostrum, quem pro huiusmodj informacione seu experiencia capescenda ad paternitatem vestram reverendissimam dirigimus, dignemini in scriptis communicare, vt tandem alma ecclesia vestra Nidrosiensis gratuletur, se successu temporis apud exteras naciones, precipue apud nos, filiam et imitatricem edidisse. Preterea, reverendissime pater, perlecebris est memoria patronj vestrj et nostrj pariter beati Olauj martiris apud incolas patrie nostre vsque ad Nouagardiam, famosam ciuitatem Ruthenie, inclusiue et quamplurime ecclesie in dyocesi nostra in honore et sub vocabulo ipsius sunt fabricate et dedicate. Si possibile esset particulam aliquam reliquiarum sui sacrati corporis obtinere, libenter vobis viceuersa de reliquiis patronj nostrj beati Henricj mitteremus. Hec, reuerendissime pater, benigna cum supportacione petimus et facile impetrare speramus. Cum hiis eandem paternitatem vestram reuerendissimam nobis in honore et reuerencia debitis prosequendam summo ecclesie pastorj ad honorem ecclesie sue sancte obnixe commendamus. Datum in domo residencie nostre apud ecclesiam Aboensem anno Domini mcdnonagesimo tercio, die prima mensis iulij, nostro sub secreto.